ADVANC เฮ! ศาลปกครองเพิกถอนมติ กสทช. บังคับนำส่งรายได้ 7.2 พันลบ.
ADVANC เฮ! ศาลปกครองเพิกถอนมติ กสทช. บังคับนำส่งรายได้ 7.2 พันลบ.
ADVANC เฮ! ศาลปกครองเพิกถอนมติ กสทช. บังคับนำส่งรายได้ 7.2 พันลบ.
12 มิ.ย. 2563

บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC เปิดเผยว่า สืบเนื่องจากที่คณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (กสทช.) ได้มีมติให้บริษัทนำส่งรายได้ช่วงระยะเวลาคุ้มครองผู้ใช้บริการคลื่น 900 MHz ตั้งแต่สิ้นสุดสัญญาสัมปทานกับ บมจ.ทีโอที ระหว่างวันที่ 1 ตุลาคม 2558 ถึงวันที่ 30 มิถุนายน 2559 เป็นจำนวน 7,221 ล้านบาท ตามประกาศ กสทช. เรื่อง มาตรการคุ้มครองผู้ใช้บริการเป็นการชั่วคราว ซึ่งกำหนดให้บริษัทมีหน้าที่นำส่งรายได้หลังหักค่าใช้จ่ายให้แก่สำนักงาน กสทช.
โดยการให้บริการในช่วงระยะเวลาดังกล่าวยังคงต้องรักษามาตรฐานในการให้บริการ และเร่งโอนย้ายผู้ใช้บริการไปในเวลาเดียวกัน เป็นเหตุให้บริษัทมีรายจ่ายมากกว่ารายได้เนื่องจากค่าใช้จ่ายยังคงเท่าเดิม ในขณะที่จำนวนผู้ใช้บริการลดลงอย่างต่อเนื่อง ดังนั้น จึงไม่มีรายได้ส่วนคงเหลือนำส่งให้แก่สำนักงาน กสทช. แต่อย่างใด บริษัทจึงได้ยื่นฟ้องขอเพิกถอนมติคณะกรรมการ กสทช.ดังกล่าวต่อศาลปกครองกลาง
ทั้งนี้ ในวันนี้ ศาลปกครองกลางได้มีคำพิพากษาเพิกถอนมติคณะกรรมการ กสทช. ส่งผลให้บริษัทไม่ต้องนำส่งรายได้จำนวน 7,221 ล้านบาทตามที่เรียกร้อง ด้วยเหตุผลโดยสรุปว่าในช่วงระยะเวลาคุ้มครองผู้ใช้บริการคลื่น 900 MHz บริษัทมีรายจ่ายในการให้บริการมากกว่ารายได้ที่ได้รับ ดังนั้น มติของคณะกรรมการ กสทช. ที่ให้บริษัทนำส่งส่วนแบ่งรายได้ช่วงระยะเวลาคุ้มครองดังกล่าว จึงเป็นมติที่ไม่ชอบด้วยกฎหมาย
อย่างไรก็ตาม กสทช. มีสิทธิยื่นอุทธรณ์คำสั่งดังกล่าวต่อศาลปกครองสูงสุดภายใน 30 วันนับแต่ได้รับคำพิพากษา